ΓΡΑΠΤΗ ΕΡΩΤΗΣΗ E-2103/98

υποβολή: Giuseppe Rauti (NI) προς την Επιτροπή

(10 Ιουλίου 1998)

Θέμα: Αίτημα για κοινοτική παρέμβαση υπέρ της Pontebba (Udine)

Τον Ιούνιο του 1997 αποφασίστηκε η κατεδάφιση των σιδηροδρομικών εγκαταστάσεων της Pontebba του Udine που περιλαμβάνουν 30 γραμμές, ένα μεγάλο κτηριακό συγκρότημα που χρησίμευε για τους επιβάτες και τις υπηρεσίες του σταθμού, ένα κτήριο εμπορευμάτων, ένα κτήριο για τελωνεία και τελωνειακούς υπαλλήλους, αποθήκες εμπορευμάτων, 12 κτήρια με 130 διαμερίσματα, κοιτώνες για προσωπικό και ένα "ξενοδοχείο σιδηροδρόμου", έναν ηλεκτρικό υποσταθμό, γραφεία και αποθήκες για το προσωπικό, πέντε χιλιόμετρα κεκλιμμένων επιπέδων φόρτωσης/εκφόρτωσης εμπορευμάτων, τελωνειακή επιθεώρηση, πλατφόρμα πλύσης αμαξών για τη μεταφορά ζώων, χώρους για αναψυκτήρια, εστιατόρια και καταστήματα, που συνολικά καλύπτουν το 30 % του εδάφους της κοινότητας Pontebba, και που ανακαινίστηκαν τη δεκαετία του 1970.

Η κατεδάφιση είχε ως αποτέλεσμα να απωλεστούν άνω των 800 θέσεων εργασίας. Ολόκληρη η περιοχή βρίσκεται στο χείλος μιας κοινωνικής και οικονομικής καταστροφής.

Όλα αυτά συνέβησαν μετά την προσχώρηση της Αυστρίας στην Ευρωπαϊκή Ένωση και την επακόλουθη υποβάθμιση του ρόλου του τελωνείου της Pontebba και των σιδηροδρομικών εγκαταστάσεων (που λειτουργούν από το 1878), εναντίον της οποίας η κοινότητα της Pontebba πολέμησε μάταια, μολονότι με θάρρος, πάθος και με την ανάληψη διαφόρων πρωτοβουλιών.

Λίγες δεκάδες χιλιόμετρα πιο πέρα στην Αυστρία, ωστόσο, οι σιδηροδρομικές εγκαταστάσεις του Villach επωφελούνται χρηματοδοτήσεων, επιδοτήσεων και σημαντικών "σχεδίων αναζωογόνησης". Ως εκ τούτου, ζητώ, στο πλαίσιο των σημαντικότατων οικονομικών δεσμεύσεων που η Ευρωπαϊκή Ένωση αποφάσισε να αναλάβει για τις σιδηροδρομικές γραμμές προς τη Νοτιοανατολική Ευρώπη, από την Ουκρανία αφενός έως τα Βαλκάνια (μέχρι τη Θεσσαλονίκη) αφετέρου, έκτακτες πιστώσεις για την αποκατάσταση του "ολοκληρωμένου ρόλου" της Pontebba και των εγκαταστάσεών της.

Πράγματι, δεν είναι κατανοητό για ποιό λόγο η Ένωση φέρνει την ευημερία και δημιουργεί θέσεις απασχόλησης σε μια περιοχή ενώ δημιουργεί ανεργία και δυστυχία σε μια άλλη, όταν και οι δύο περιοχές (το Villach της Αυστρίας και η Pontebba της Ιταλίας) ανήκουν πλέον στην ίδια Ένωση.

Απάντηση του κ. Kinnock εξ ονόματος της Επιτροπής

(16 Σεπτεμβρίου 1998)

Προκειμένου να ενισχυθεί η ανάπτυξη υποδομών στην Κοινότητα, έχει δημιουργηθεί σε κοινοτικό επίπεδο σειρά στηρικτικών δομών.

Ένα από τα ευρωπαϊκά ταμεία με στόχο τα έργα υποδομών στον τομέα των μεταφορών, είναι αυτό που συνεστήθη για την ανάπτυξη του διευρωπαϊκού δικτύου μεταφορών, όπως καθορίζεται στην απόφαση 1692/96/ΕΚ του Κοινοβουλίου και του Συμβουλίου της 23ης Ιουλίου 1996 σχετικά με κοινοτικές κατευθυντήριες γραμμές για την ανάπτυξη του διευρωπαϊκού δικτύου μεταφορών(1). Οι γενικοί κανόνες για την χορήγηση κοινοτικής χρηματοδοτικής ενίσχυσης από το ταμείο αυτό θεσπίζονται από τον κανονισμό του Συμβουλίου ΕΚ αριθ. 2236/95 της 18ης Σεπτεμβρίου 1995(2). Η Κοινότητα δύναται να χορηγήσει χρηματοδοτική ενίσχυση σε έργα κοινού ενδιαφέροντος, τα οποία χρηματοδοτούνται από τα κράτη μέλη ή από τις περιφερειακές ή τοπικές αρχές, ή από ανάλογους οργανισμούς. Οι αιτήσεις για την χορήγηση χρηματοδοτικής ενίσχυσης πρέπει να υποβάλλονται στην Επιτροπή από το ενδιαφερόμενο κράτος μέλος ή από τον άμεσα ενδιαφερόμενο οργανισμό, με την έγκριση του κράτους μέλους. Η Επιτροπή δεν έχει γίνει αποδέκτης αιτήματος από τις ιταλικές αρχές για την χορήγηση ενίσχυσης στην ανάπτυξη της σιδηροδρομικής υποδομής στην Pontebba.

Σημειωτέον ότι η κοινότητα της Pontebba βρίσκεται σε περιοχή η οποία, στο πλαίσιο των Κοινοτικών Διαρθρωτικών Ταμείων, εντάσσεται στους στόχους βοήθειας 5β. Τα περιφερειακά προγράμματα του στόχου 5β ενσωματώνονται σε πολυτομεακά προγράμματα που συνίστανται σε σειρά μέτρων τα οποία ομαδοποιούνται σε προτεραιότητες που καλύπτουν την γεωργική ανάπτυξη και διαποίκιλση, τον αγροτικό τουρισμό, την ενίσχυση των μικρών και μεσαίων επιχειρήσεων (ΜΜΕ) και τις αγροτικές υποδομές, την περιβαλλοντική προστασία και ενίσχυση, καθώς και την κοινοτική ανάπτυξη.

Η αυτοδιοίκητη περιοχή Friuli-Venezia Giulia είναι αρμόδια για την εφαρμογή του προγράμματος του στόχου 5β για το διάστημα 1994-1999. Κάθε αίτημα για τις τυχόν ενισχύσεις στην Pontebba στο πλαίσιο του προγράμματος του στόχου 5β πρέπει, κατά συνέπειαν, να απευθύνεται στην περιφερειακή διοίκηση.

(1) ΕΕ L 228 της 9.9.1996.

(2) ΕΕ L 228 της 23.9.1995.